
Τον μεγάλο κατάλογο των κρατικών δολοφονιών συμπλήρωσε με το 
όνομα του ένας ακόμα φτωχοδιαβολος. Ο 19χρονος Αλβανός Λεωνίδας 
Καλτσάς βρέθηκε απαγχονισμένος το βράδυ της Κυριακής 15/4 στο κελί του 
Α.Τ. Ιλίου, στον Αγ. Φανούριο. Καταδικασμένος να κουβαλάει το βαρύ φορτίο 
της καταγωγής του αλλά και τη μοίρα που επιφυλάσσουν οι κυρίαρχοι σε κάθε 
φτωχοδίαβολο ίων υποβαθμισμένων γειτονιών μας, βίωνε καθημερινά τον 
τσαμπουκά των μπάτσων, την αδιαφορία του κράτους και τον αποκλεισμό. Η 
"φιλόξενη" αγκαλιά της μικροπαραβατικότητας ήταν ο μονόδρομος που άφησαν 
στο Λεωνίδα για να ζήσει. 

Οι μπάτσοι του τοπικού τμήματος, όπως ήταν φυσικό, συγκάλυψαν το 
γεγονός. Μίλησαν για αυτοκτονία, μίλησαν για χρήση ναρκωτικών, μίλησαν για 
το σεσημασμένο παρελθόν του Ιθχρονου. 

Οι αριστερές "δυνάμεις" της περιοχής βρήκαν ευκαιρία να βγουν στο 
δρόμο. Να καπηλευτούν την οργή των αλβανών μεταναστών που κάλεσαν σε 
συγκέντρωση στις 19/4 έξω απ' το Α.Τ., να εξαργυρώσουν το μίσος και τη θλίψη 
τους με χαιρετούρες, του υποψήφιου δημάρχου του αριστερού σχήματος Ιλίου, 
στα μαγαζιά και τους ψηφοφόρους της περιοχής. 

Τα μμε πέρασαν το θέμα με άσφαιρα μονόστηλα και απλές αναφορές. 

Η οργή για όλους αυτούς τους αργυρώνητους εκφράστηκε την 
Παρασκευή 20/4 οπού, σε καλεσμένη με αφίσα πορεία, κατέβηκαν στο δρόμο 
περίπου 300 αναρχικοί - αντιεξουσιαστές, αλλά και κάτοικοι της περιοχής, 
μετανάστες και ντόπιοι καθώς και όσοι δεν ανέχονται αυτές οι δολοφονίες να 
γεμίζουν απλά τις λίστες των στατιστικών. Η πορεία αφού πέρασε από κεντρικά 
σημεία του Ιλίου μοιράζοντας κείμενα, πετώντας τρυκάκια και φωνάζοντας 
συνθήματα στάθηκε έξω από το σπίτι του Λεωνίδα. Στη συνέχεια κατευθύνθηκε 
προς το Α.Τ. Ιλίου και με εμφανή την παρουσία των δυνάμεων καταστολής, 
επιτέθηκε στις 4 διμοιρίες των ματ με πέτρες και χρώματα, στο 
ύψος του τμήματος. Η απάντηση των μπάτσων με χημικά, που δεν δίστασαν 
να ρίξουν στα στενά των γειτονιών μας, δεν ήταν αρκετή για να κάμψει την 
αποφασιστικότητα και την οργή των διαδηλωτών που αποχώρησαν 
συγκροτημένα, χωρίς απώλειες, και απωθώντας τους μπάτσους, διαλύθηκαν 
στην κεντρική πλατεία Ιλίου. 

Δεν μας έκανε εντύπωση που τα μμε δεν σπατάλησαν ούτε μια λέξη για 
το γεγονός. Αλλωστε η απάντηση που δόθηκε, απέναντι σε μία ακόμα κρατική 
δολοφονία, ξεπέρασε κατά πολύ τα κατασκευασμένα από τα μμε 
στερεότυπα περί αναρχικών "κουκουλοφόρων" και "προβοκατόρων". 

Δεν μας έκανε εντύπωση ούτε που οι "ευαίσθητοι" αριστεροί δεν 
εμφανίστηκαν στην πορεία. Αλλωστε δεν υπήρχε καθόλου χρόνος για 
χειραψίες και καθόλου χώρος για να εισπράξουν υπεραξία οι κάθε υποψήφιοι 
δημοτικοί άρχοντες και οι παρατρεχάμενοι τους. 

Δεν μας έκανε εντύπωση ούτε που πολλοί γείτονες αντιμετώπισαν θετικά 
την κίνηση και αρνητικά τον στρατοκρατούμενο Αγ. Φανούριο και τα δακρυγόνα. 
Αλλωστε η ψυχογεωγραφία των περιοχών μας στηρίζεται στην αλληλεγγύη των 
ανθρώπων της. 

Κάθε φορά που οι καταπιεσμένοι θα χάνουν κάποιον από τις γραμμές τους, 
είτε σε εργατικά ατυχήματα, είτε στις νάρκες των συνόρων, είτε σε 
"τυχαίες" εκπυρσοκροτήσεις, είτε σε "αυτοκτονίες" σε στρατώνες και 
αστυνομικά τμήματα θα απαντούν... 

Την περασμένη εβδομάδα συνελήφθησαν 40 
μετανάστες που βρίσκονταν φυλακισμένοι σε 
διαμέρισμα στο κέντρο του Μενιδίου. Οι 

μετανάστες δήλωσαν πρόσφυγες από την Σομαλία (στην 
οποία υπάρχει εμφύλιος) και κατήγγειλαν την φυλάκιση 
τους από δουλεμπόρους μέχρι να αποπληρώσουν τα 
ναύλα τους δουλεύοντας με όρους σκλαβιάς σε έλληνες 
εργοδότες. 

Οι άνθρωποι αυτοί αφού υπέστησαν κάθε 
κακουχία στην αναζήτηση για αυτούς ενός "καλύτερου" 
κόσμου βιώνουν στην συνέχεια στην χώρα υποδοχής, 
τους χειρότερους όρους εξαθλίωσης και 
εκμετάλλευσης. Όσοι είναι τυχεροί και δεν πνιγούν στο 
Αιγαίο σε κάποιο σάπιο δουλεμπορικό, είτε θα 
συλληφθούν από την ΕΛΑΣ και αφού στοιβαχτούν στο 
μεταγωγών για κάποιούς μήνες θα απελαθούν, είτε θα 
πέσουν στα χέρια ντόπιων αφεντικών και κυκλωμάτων 
δουλεμπόρων. Οι άνθρωποι αυτοί, λίγοι από τους 
χιλιάδες στην ελληνική επικράτεια, βρίσκονταν για 
αρκετό καιρό έγκλειστοι στο διαμέρισμα σε κεντρικό 
σημείο του Μενιδίου πίσω από σιδηρόφρακτα παράθυρα 
που δεν παραξένεψαν κανένα γείτονα ή περαστικό, 
κανένα φορέα ή δημοτική αρχή. 

Ζούσαν εκεί σε άθλιες συνθήκες, ανάμεσα μας 
καθημερινά, σε ένα διαμέρισμα που σίγουρα δεν αρκεί 
για να φυλακίσει κανείς ανθρώπους ανεξάρτητα από το 
χρώμα του δέρματος ή την καταγωγή τους. Ένα 
διαμέρισμα δεν αρκεί για να γίνει φυλακή αν δεν 
έχει την ηθική συνδρομή, την ανοχή, την απάθεια ή 
στην καλύτερή περίπτωση την ηθελημένη άγνοια της 
κοινωνίας, της πόλης που το περιλαμβάνει. 

Η σιωπή είναι συνενοχή 

Αλληλεγγύη στους μετανάστες 


Πριν λίγες μέρες, το Ε' τμήμα του Συμβουλίου της Επικράτειας 
απέρριψε την αίτηση του Δήμου Ανω Λιοσίων και των κατοίκων για την 
ακύρωση της κατασκευής του νέου "κυττάρου" χωματερής στη 
Φυλή. Ο νέος ΧΥΤΑ (χώρος υγειονομικής ταφής απορριμμάτων, όπως 
καλλωπιστικά τον ονομάζουν) είναι ουσιαστικά η προέκταση της παλιάς 
χωματερής σε μια τοποθεσία που -όπως και οι κρατικοί ειδικοί ομολογούν- 
ο χρόνος ζωής του, δεν μπορεί να ξεπεράσει τα 2 χρόνια. 

Η απόφαση επικαλείται "λόγους δημόσιου συμφέροντος και 
δημόσιας υγείας" των κατοίκων του λεκανοπεδίου, φανερώνοντας το 
πόσο απαξιωτικά αντιλαμβάνεται η εξουσία τις δυτικές γειτονιές και τους 
κατοίκους τους. Από τον Πειραιά, την Ελευσίνα μέχρι τα Ανω Λιόσια, είναι 
πεταμένο ο,τιδήποτε οχληρό και ρυπογόνο χρειάζεται αυτός ο πολιτισμός 
για να συνεχίσει να αναπτύσσεται παράγοντας σκουπίδια. Και μαζί με 
αυτά, πεταμένοι είναι και αυτοί που η "μοίρα" τους γράφεται από τις 
εξουσιαστικές επιλογές: ακόμα μεγαλύτερη υποβάθμιση και 
απαξίωση της ζωής τους. Οι λόγοι "δημόσιου συμφέροντος και υγείας" 
δεν ισχύουν, δεν μπορούν να ισχύουν γι αυτούς που ιστορικά και 
χωροταξικά είναι υποχρεωμένοι να "υπομένουν" τις όποιες επιβολές και 
επιλογές του συστήματος. Και ας μην ξεγελιόμαστε: οι "περιβαλλοντικές 
ευαισθησίες" της εξουσίας υπάρχουν μόνο αν εξυπηρετούνται τα 
κυριαρχικά συμφέροντα... 

Από την άλλη, οι τοπικές αρχές και οι κομματάρχες, αφού έδειξαν 

το "ακατάβλητο αγωνιστικό τους προφίλ", εξαργυρώνονιάς το στις 
δημοτικές εκλογές, κατάφεραν να εκτονώσουν τις δυναμικές και 
αντισυναινετικές διαθέσεις και κινήσεις, οι οποίες είχαν εκδηλωθεί κατά 
τη διάρκεια των περσινών κινητοποιήσεων και συγκρούσεων. Ουσιαστικά 
οδήγησαν τις κινητοποιήσεις σε παρακμή, καλλιεργώντας την αυταπάτη ότι 
"το δίκιο μας θα βρεθεί" μέσα από θεσμικές και νομικές προσφυγές, 
τραβώντας τους κατοίκους από το δρόμο. 

Οι αυταπάτες τελειώνουν, όπως και πρέπει να τελειώσει 
η ηττοπάθεια. Ενάντια στην αυξανόμενη απαξίωση των 
γειτονιών μας, ο μόνος δρόμος που μένει είναι η κοινωνική 
αδιαλλαξία. 

Ενάντια στη χωματερή, 

ενάντια στο θανάσιμο πολιτισμό των κυρίαρχων. 

το ηφαίστειο 



Ο αναρχικός Βασίλης Στεργίου, βρίσκεται προφυλακισμένος 
από τις 12 Μάρτη στις φυλακές κορυδαλλού, ύστερα από τις μαζικές 
συλλήψεις της αστυνομίας κατά τη διάρκεια της πανεκπαιδευτικής 
πορείας της 8ης μάρτη στην Αθήνα. Δεν είναι απλά ένας 
προφυλακισμένος. Είναι ο μοναδικός προφυλακισμένος από τους 61 
συλληφθέντες εκείνης της πορείας. 

Η προφυλάκισή του, είναι σαφές ότι πραγματοποιήθηκε με μοναδικό 
κριτήριο το ότι είναι αναρχικός αλλά και οικοδόμος. Η εφαρμογή του 
ιδιώνυμου πάνω σε κάθε αναρχικό αλλά και η αποτροπή της σύνδεσης 
άλλων κοινωνικών ομάδων (εργαζόμενω, ανέργων, μαθητών κτλ.) με τους 
φοιτητές στην κατεύθυνση της περιστολής και περιχαράκωσης της 
αλληλεγγύης σε αυτούς που αγωνίζονται, είναι το διαρκές ζητούμενο 
των κρατικών μηχανισμών. Ο καθένας μόνος του και συντεχνιακά... 

Η προφυλάκισή του Βασίλη, το ιδιότυπο καθεστώς μαζικών ανακρίσεων και 
παραπομπών στο αυτόφωρο, οι εκατοντάδες διώξεις που έχουν ασκηθεί 
ως τώρα, έχουν στόχο τον εκφοβισμό όλων όσων περνούν στην 
έμπρακτη αντιπαράθεση με τη δημοκρατία της εκμετάλλευσης 
και της καταπίεσης. 

Ο ιδεολογικός πόλεμος που ξέσπασε μετά τις συγκρούσεις της 8ης 
μάρτη για τους "κουκουλοφόρους" με μπροστάρηδες τους εμετικούς 
πρεντεντέρηδες (και συνοδοιπόρους από ακροδεξιούς έως αριστερούς), 
δεν είναι τίποτα άλλο πέρα από την πατροπαράδοτη στρατηγική της 
δημοκρατίας να οριοθετεί με χαρακώματα τα όρια της διαμαρτυρίας. 
Η συνταγή είναι γνωστή: διαχωρισμός των διαδηλωτών σε ειρηνικούς 
και μη, συκοφάντηση και λάσπη σε αυτούς που δεν συναινούν στις 
καθωσπρέπει κομματικές γραμμές και τους μπάτσους, εκκλήσεις για 
κοινωνική απομόνωση των "ταραξιών", προβοκατορολογία, ανοιγμένα 
κεφάλια και φυλακή για τους ανυπάκουους.... Όμως ο μπαμπούλας των 
"κουκουλοφόρων" (δηλαδή των χιλιάδων διαδηλωτών που χρησιμοποιούν 
μέσα αυτοπροστασίας απέναντι στα χημικά και τα γκλόμπ των μπάτσων, τις 
κάμερες και τους ασφαλίτες) δεν είναι ικανός να αποπροσανατολίσει την 
πραγματικότητα του μοναδικού -καθημερινού- εχθρού της κοινωνίας: 
την εξουσία. Την εξουσία που απαρτίζουν επώνυμα αυτοί που καθημερινά 
λεηλατούν, ληστεύουν και καταπιέζουν. Και αυτούς ακριβώς 
στοχεύει η κοινωνική βία των "κουκουλοφόρων". 

Ο Βασίλης Στεργίου είναι ένας "σεσημασμένος" εχθρός της 
εξουσίας. Ένας κηρυγμένος εχθρός που ζει στις γειτονιές μας, στις 
γειτονιές της Πετρούπολης. Είμαστε κοντά και δίπλα του, όπως σε κάθε 
διωκόμενο αγωνιστή. Η αλληλεγγύη είναι το όπλο μας. 
















